
Az észak-erdélyi zsidóság a második világháború éveiben

Mit tudott az észak-erdélyi magyar lakosság a zsidóellenes intézkedésekről a második világháború éveiben? Miképpen tájékoztatta egy hetilapként megjelenő néplap az erdélyi magyarság legszélesebb rétegeit a magyarsághoz asszimilált észak-erdélyi zsidóság sorsáról az 1940−1944 közötti időszakban? A falun, vidéken élő lakosság tudott-e egyáltalán a zsidókkal történt eseményekről, atrocitásokról, az ún. végleges megoldásról, a kitelepítésekről, valamint a gettózásról, és ha igen, milyen formában juttatta el hozzájuk a Magyar Nép hetilap az említett történésekről szóló híreket, információkat? Dolgozatomban ezekre a kérdésekre keresem a választ négy Kolozsváron megjelenő sajtókiadvány, a Magyar Nép, a Magyar Újság, a Keleti Újság és az Ellenzék vonatkozó híreit vizsgálva, összehasonlítva.
A hetilapot leginkább vidéken terjesztették, míg a három említett napilapot az észak-erdélyi városokban, így vizsgálatuk jó alapot képez annak összehasonlítására, hogy mennyire volt tájékozott a városi, illetve a vidéki észak-erdélyi lakosság a zsidókat érintő intézkedéssorozatról és a készülő deportálásokról.



